SUTRA će se na HRT-u održati debata predsjedničkih kandidata u prvom krugu predsjedničkih izbora.

Podsjetimo, u prvom krugu je jedanaestero kandidata, a tko će sve doći na sučeljavanje, objavio je HRT. Naime, javljaju kako je svih 11 kandidata potvrdilo dolazak.

O svojem sudjelovanju u debati na Facebooku se oglasio i Zoran Milanović.

Milanović se oglasio na Facebooku

Naime, Milanović je na Facebooku objavio kako je poslao službeni dopis HTV-u u kojemu traži da mu odgovore dolazi li Kolinda na sučeljavanje.

Do sada nije išao na debate na koje ona ne dolazi, kao ni Miroslav Škoro.

Ovo je njegova objava:

“Ovo je službeni dopis koji smo poslali HTV-u:

'Predsjednički kandidat Zoran Milanović odazvat će se na debatu koju organizira HRT 17. prosinca 2019. godine ako će u debati sudjelovati i predsjednica Republike Kolinda Grabar-Kitarović koja na izborima za predsjednika RH sudjeluje kao kandidatkinja i brani svoj mandat. Ako HRT kao organizator debate može potvrditi i jamčiti dolazak predsjednice Grabar-Kitarović, u debati je spreman sudjelovati i Zoran Milanović te vas molim povratnu informaciju u tom smislu.'

Tekst se nastavlja ispod oglasa

Ali, odgovor HTV-a još čekamo. Dan uoči debate koju naveliko najavljuju, na javnoj televiziji ne žele reći dolazi li Kolinda Grabar-Kitarović na debatu ili ne. Odgovorite, javite nam jer ćemo još pomisliti da se HTV dogovara s HDZ-om nama i svima iza leđa. Nećete valjda Kolindu Grabar-Kitarović na stražnja vrata, po mraku dovesti na Prisavlje? Čekamo odgovor do utorka u 10 sati”, objavio je na Facebooku.

Čini se da je odgovor u međuvremenu dobio, jer HRT javlja kako svi kandidati dolaze na debatu.

Debatu pratite i na Indexu

Debatu kandidata pratite i na Indexu, gdje ćemo je tekstualno prenositi. Prema programu HRT-a, debata će se održati sutra od 21 sat do 23:10 sati.

Voditelji emisije su Zrinka Grancarić i Branko Nađvinski.

Zoran Milanović i Miroslav Škoro bili su odbili sudjelovanje u sučeljavanjima četvero anketno najpopularnijih kandidata koja su htjele organizirati druge televizije ako u njih ne dođe Grabar-Kitarović. Kako ona pristanak nije dala, pravdajući svoj izostanak obvezama u kampanji, te debate su po svemu sudeći propale. Jedini koji je pristanak dao bio je Mislav Kolakušić.